Document ID: /roh_data/filtered/fineweb-2-filterrobots_roh.jsonl.gz/72066

Kanton Graubünden
Chantun Grischun
Cantone dei Grigioni
La regenza grischuna ha concludì d'examinar la qualitad a las scolas medias dal Grischun. Plinavant ha ella assegnà las contribuziuns da la dieschma d'alcohol e da las taxas da patenta d'alcohol. Ultra da quai è ella s'occupada da differentas fatschentas da las vischnancas.
Las scolas medias ston furnir ina cumprova da qualitad
La qualitad da la scolaziun a las scolas medias vegn examinada. Tenor il conclus da la regenza duain tut las scolas medias en il chantun Grischun avair absolvì fin la fin da l'onn 2016 ina procedura d'evaluaziun che mussa la realisaziun da las disposiziuns davart la qualitad da la scolaziun, cuntegnidas en la revisiun parziala da la lescha davart las scolas medias. La procedura d'evaluaziun duai vegnir realisada d'ina instituziun externa. In concept correspundent da la scola chantunala grischuna serva a las ulteriuras scolas sco model pussaivel. La scola chantunala a Cuira lavura per incumbensa da l'uffizi per la furmaziun media-superiura ed en vista ad in'evaluaziun externa che vegn realisada l'onn 2013 gia dapi l'onn da scola 2008/2009 vi d'in project per il svilup da la qualitad. Sco che las experientschas fatgas en il project mussan, dovri circa quatter onns per preparar e per realisar l'evaluaziun externa.
Assegnà las contribuziuns da la dieschma d'alcohol e da las taxas da patenta d'alcohol
Tenor la lescha federala davart l'alcohol va il retgav net da l'administraziun federala d'alcohol per 90 pertschient a la confederaziun e per 10 pertschient als chantuns. Ils meds finanzials da l'uschenumnada dieschma d'alcohol ston ils chantuns duvrar tenor l'intent per cumbatter l'alcoholissem, l'abus da drogas, l'abus da narcotics e l'abus da medicaments. L'onn 2012 vegnan impundids per quai en il Grischun var 627'500 francs da la dieschma d'alcohol.
Plinavant survegnan stgars 30 organisaziuns, instituziuns, uniuns, federaziuns e fundaziuns d'utilitad publica ina contribuziun or dal retgav da las taxas da patenta d'alcohol dal chantun. Totalmain vegnan pajads 500'400 francs. Tenor la lescha d'ustaria vegn il retgav net dal chantun or da la taglia dal commerzi en detagl cun bavrondas destilladas duvrà ad in terz per intents d'utilitad publica ed a dus terzs per la promoziun dal turissem.
Fixà l'utilisaziun da la collecta da la rogaziun federala 2012
Il di da la rogaziun federala vegn fatga en tut las baselgias dal chantun ina collecta per intents d'utilitad publica. Tenor il conclus da la regenza duai il retgav or da la collecta da la rogaziun federala 2012 vegnir attribuida mintgamai per in terz a la lia cunter il cancer dal Grischun, a l'associaziun dals confamigliars da persunas cun schizofrenia e cun disturbis psichics (VASK) ed a l'uniun Kidsevent.
Dal cumbat cunter la lavada da daners na dastga resultar nagin barat automatisà
En sia posiziun a la confederaziun s'exprima la regenza grischuna tar la midada da la lescha davart la lavada da daners suspectus. Tras la revisiun da la lescha duai il post d'annunzia da cas da lavada da daners suspectus survegnir la pussaivladad da metter a disposiziun ad autoritads partenarias da l'exteriur infurmaziuns concretas davart las finanzas sco numers da contos da banca, infurmaziuns davart transacziuns da daners sco er saldos da contos. Tenor la regenza grischuna sto vegnir fatg attenziun ch'i na vegnia betg introducì sin questa via il barat d'infurmaziuns automatisà. Infurmaziuns davart las finanzas dastgian vegnir barattadas mo en cas singuls e mo per cumbatter la lavada da daners.
Da vischnancas e da regiuns
Contribuziuns chantunalas a differentas instituziuns
Projects da vias
La regenza ha approvà 7'031'000 francs per lavurs da construcziun sin ils suandants trajects:
– via sursilvana da la vart dretga dal Rain: lavurs d'impressari, dustanza en la chavorgia da Carrera
– via sursilvana: lavurs d'impressari, Trin Mulin – Felsbach
– via sursilvana: lavurs da cuvrida, Schluein – Rueun
– via dal Güglia/da Malögia: engineering, indrizs electromecanics, sviament da Silvaplauna
– via taliana: lavurs d'impressari e da cuvrida, Sur (Valragn) – Medel (Valragn)
– via d'Engiadina: lavurs d'impressari e da cuvrida, Ardez – Scuol
Gremi: regenza
Funtauna: rg chanzlia chantunala dal Grischun